b"\n_START_ARTICLE_\nDiukeris\n_START_PARAGRAPH_\nDiukeris (nuo ol. duiker 'naras') \xe2\x80\x93 in\xc5\xbeinerinis sprendimas, skirtas pravesti vamzd\xc4\xaf po upe, kanalu ar kitu objektu. Gali b\xc5\xabti skirtas dujoms, geriamam vandeniui, nuotekoms ar kitiems skys\xc4\x8diams ir dujoms transportuoti.\n_START_SECTION_\nVeikimo principas\n_START_PARAGRAPH_\nDiukeris veikia be siurblio pagalbos. Diukeris yra savitakinio tek\xc4\x97jimo. Veikia sujungt\xc5\xb3 vamzd\xc5\xbei\xc5\xb3 principu. Vandens tek\xc4\x97jimo kryptimi auk\xc5\xa1\xc4\x8di\xc5\xb3 skirtumas tarp \xc4\xafb\xc4\x97gimo ir i\xc5\xa1b\xc4\x97gimo t\xc5\xabri b\xc5\xabti bent 1,5 metro (i\xc5\xa1b\xc4\x97gimas \xc5\xbeemiau). Tai daroma d\xc4\x97l hidraulini\xc5\xb3 nuostoli\xc5\xb3 vamzdyne ir siekiant, kad nuos\xc4\x97dos nesikaupt\xc5\xb3 diukerio dugne. Auk\xc5\xa1\xc4\x8dio skirtumas gali b\xc5\xabti ir didesnis, taip nusprend\xc5\xbeiama pagal skai\xc4\x8diavimus. Diukeriuose sumontuojamos i\xc5\xa1tu\xc5\xa1tinimo bei atjungimo sklend\xc4\x97s. Vandens tek\xc4\x97jimo greitis diukeriuose turi b\xc5\xabti ne ma\xc5\xbeesnis nei 1 metras per sekund\xc4\x99 ir ne didesnis nei 4 metrai per sekund\xc4\x99. Jei greitis per didelis, reikia ma\xc5\xbeinti nuolyd\xc4\xaf. Tai svarbu, nes nuo grei\xc4\x8dio priklauso nuotakyno valumas (savaiminis i\xc5\xa1sivalymas).\n_START_SECTION_\nStatybos b\xc5\xabdai\n_START_PARAGRAPH_\nI\xc5\xa1kasama tran\xc5\xa1\xc4\x97ja up\xc4\x97s/kanalo dugne, vamzdynas atplukdomas \xc4\xaf jo viet\xc4\x85, guldomas \xc4\xaf tran\xc5\xa1\xc4\x97j\xc4\x85, inkaruojamas ir u\xc5\xbekasamas. Taip pat naudojamas horizontalaus gr\xc4\x99\xc5\xbeimo metodas, kai viename gr\xc4\x99\xc5\xbeiamas tunelis ir juo pratempiamas vamzdis. \xc5\xa0is metodas pla\xc4\x8diai naudojamas \xc5\xa1iuolaikin\xc4\x97je statyboje vamzdynui kloti. Kitas b\xc5\xabdas \xe2\x80\x93 sustabdyti vandens t\xc4\x97km\xc4\x99 arba nukreipti statyb\xc5\xb3 metu, pakloti vamzdyn\xc4\x85 \xc4\xaf tran\xc5\xa1\xc4\x97j\xc4\x85, inkaruoti, u\xc5\xbekasti ir atstatyti t\xc4\x97km\xc4\x99.\n_START_SECTION_\nNuos\xc4\x97d\xc5\xb3 susidarymas\n_START_PARAGRAPH_\nDiukeriai, skirti nuotekoms, da\xc5\xbeniausiai b\xc5\xabna suma\xc5\xbeinto skersmens. Diukerio dalis, kuri yra po kli\xc5\xabtimi, yra 10\xe2\x80\x9320 procent\xc5\xb3 ma\xc5\xbeesnio skersmens nei lik\xc4\x99s vamzdynas. Taip yra didinamas nuotek\xc5\xb3 tek\xc4\x97jimo greitis iki ma\xc5\xbedaug 2 metr\xc5\xb3 per sekund\xc4\x99. D\xc4\x97l to suma\xc5\xbe\xc4\x97ja arba i\xc5\xa1vis nesusidaro nuos\xc4\x97d\xc5\xb3 sluoksnis, galintis u\xc5\xbeki\xc5\xa1ti diuker\xc4\xaf. Problema atsiranda, kai staigiai padid\xc4\x97ja nuotek\xc5\xb3 kiekis d\xc4\x97l lietaus ar kit\xc5\xb3 prie\xc5\xbeas\xc4\x8di\xc5\xb3. D\xc4\x97l to da\xc5\xbenai yra klojamos kelios vamzdyno linijos lygiagre\xc4\x8diai. Kadangi sistema n\xc4\x97ra pilnai reguliuojama, u\xc5\xbesiki\xc5\xa1us diukeriui, j\xc4\xaf tenka valyti \xe2\x80\x93 kas yra sud\xc4\x97tinga ir brangu."